b'\n_START_ARTICLE_\nMerseybeat\n_START_SECTION_\nL\xc3\xa4ht\xc3\xb6kohdat\n_START_PARAGRAPH_\n1956 oli vuosi, jolloin rock\'n\'roll teki maailmanlaajuisen l\xc3\xa4pimurron levyj\xc3\xa4 ostavan nuorison keskuudessa. Elvis Presleyn "Heartbreak Hotel", Carl Perkinsin "Blue Suede Shoes" ja Gene Vincentin "Be-Bop-A-Lula" olivat kes\xc3\xa4n 1956 kuumaa tavaraa levylautasilla. Syksyll\xc3\xa4 Britanniakin sai oman Elviksens\xc3\xa4, kun Decca-levymerkki julkaisi Tommy Steelen ensisinglen "Rock With The Caveman", joka kiipesi muutamassa viikossa kansallisella levylistalla 13. sijalle._NEWLINE_Samanaikaisesti maassa syntyi "Skifflemania", jota johti skottilainen jazzmies Lonnie Donegan. Skiffle oli er\xc3\xa4\xc3\xa4nlainen Country & Western -musiikin ja kansanmusiikin sekoite, kuitenkin selke\xc3\xa4sti brittil\xc3\xa4inen, eik\xc3\xa4 amerikkalainen soundi. Donegan oli Chris Barberin trad jazz -yhtyeen laulava kitaran ja banjon soittaja, joka levytti Barberin LPn t\xc3\xa4yteraidaksi kappaleen "Rock Island Line" kolmen miehen rytmiryhm\xc3\xa4ll\xc3\xa4: Donegan (kitara ja laulu), Barber (basso) ja Beryl Bryden (pyykkilauta). Deccan tuottaja Bob Crabb n\xc3\xa4ki kappaleessa kuitenkin potentiaalia ja julkaisi sen singlen\xc3\xa4, josta tuli j\xc3\xa4ttimenestys: levy oli per\xc3\xa4ti puoli vuotta Britannian singletilastoilla. Pian t\xc3\xa4m\xc3\xa4n j\xc3\xa4lkeen Donegan perusti oman yhtyeens\xc3\xa4, teki hyv\xc3\xa4n levytyssopimuksen Pye-merkin kanssa ja levytti seuraavien kuuden\xe2\x80\x93seitsem\xc3\xa4n vuoden aikana kolmattakymmenett\xc3\xa4 menestyslevy\xc3\xa4, mm. "Don\'t You Rock Me Daddy-O", "Cumberland Gap", "Gamblin\' Man" ja "Tom Dooley". Pian Skiffle-yhtyeit\xc3\xa4 syntyi kuin sieni\xc3\xa4 sateella \xe2\x80\x93 maineikkaimpia yhtyeit\xc3\xa4 mm. The Vipers Skiffle Group, Bob Cort, Ken Colyer\'s Skiffle Group, Chad McDevitt ja englantilaistunut amerikkalainen Johnny Duncan, jotka kaikki levyttiv\xc3\xa4t levylistoille noussutta materiaalia 50-luvun j\xc3\xa4lkipuoliskolla._NEWLINE_Skiffle-buumi hyytyi varsin nopeasti parissa\xe2\x80\x93kolmessa vuodessa (paitsi Doneganin osalta), mutta sen kautta moni varhainen brittirock-yhtye ja -artisti aloitti uransa: mm. Cliff Richard soitteli ja lauloi The Dick Teague Skiffle Groupissa ennen Driftersien (my\xc3\xb6h. The Shadows) perustamista. Skiffle tarjosi nuorille rahattomille muusikonaluille mahdollisuuden luoda musiikkia pienimuotoisesti, joissakin tapauksissa kotitekoisilla soittimilla. Akustisten kitaroiden ohella perussoittimiin kuuluivat luudanvarsi-pesusoikkobasso ja pyykkilauta.\n_START_SECTION_\nMeteli\xc3\xa4 pohjoisen kellareista\n_START_PARAGRAPH_\nViel\xc3\xa4 50-luvun puoliv\xc3\xa4liss\xc3\xa4 Liverpool tunnettiin popmusiikin parissa l\xc3\xa4hinn\xc3\xa4 viihdeartisti-kabareet\xc3\xa4hti Frankie Vaughanista. Vaughan oli vuosikymmenen puoliv\xc3\xa4lin suurimpia hittitehtailijoita mm. kappaleilla "Istanbul", "Green Door", "Garden of Eden" ja "Man On Fire", ja muistetaan ehk\xc3\xa4 parhaiten Marilyn Monroen vastan\xc3\xa4yttelij\xc3\xa4n\xc3\xa4 elokuvasta "Let\'s Make Love"._NEWLINE_Rock\'n\'rollin rantauduttua Merseyn rannoille alkoi paikallisen nuorison keskuudessa synty\xc3\xa4 skiffle-yhtyeit\xc3\xa4, jotka soittelivat pieniss\xc3\xa4 tilaisuuksissa: koulun juhlissa, myyj\xc3\xa4isiss\xc3\xa4 ja l\xc3\xa4hikirkon sunnuntaitapahtumissa. 1958 liverpoolilaispoika Ronnie Wycherleyn p\xc3\xa4\xc3\xa4dytty\xc3\xa4 Tommy Steelen managerin Larry Parnesin suojatiksi ja noustua v\xc3\xa4litt\xc3\xb6m\xc3\xa4sti brittirokin k\xc3\xa4rkinimiin nimell\xc3\xa4 Billy Fury alkoi paikallisessa nuorisomusiikin harrastajapiiriss\xc3\xa4 her\xc3\xa4t\xc3\xa4 jo toiveita, ett\xc3\xa4 "jonakin p\xc3\xa4iv\xc3\xa4n\xc3\xa4 min\xc3\xa4kin viel\xc3\xa4 ..."_NEWLINE_Alan Caldwellin johtama Texas Skiffle Group p\xc3\xa4\xc3\xa4si 1958 ensimm\xc3\xa4isen\xc3\xa4 liverpoolilaisena skiffle-yhtyeen\xc3\xa4 radioon esitt\xc3\xa4en Radio Luxembourgin Manchesterin studiossa yhden kappaleen. Jo seuraavana vuonna Alan Caldwellista tuli Rory Storm, pyykkilauta lensi roskiin, ja nyt "s\xc3\xa4hk\xc3\xb6istetyst\xc3\xa4" yhtyeest\xc3\xa4 tuli The Hurricanes. Rory Storm & The Hurricanes, josta tuli pian paikallinen legenda, tuli tunnetuksi v\xc3\xa4rikk\xc3\xa4\xc3\xa4st\xc3\xa4 lavashowstaan \xe2\x80\x93 Rory teki hulluja temppuja ja katkoi er\xc3\xa4ll\xc3\xa4 kerralla jalkansa, toisella kertaa k\xc3\xa4tens\xc3\xa4. Rumpuja yhtyeess\xc3\xa4 soitteli Ringo Starr. Yhtyeen manageriksi tuli paikallinen promoottori Allan Williams, joka py\xc3\xb6ritti Jacaranda-klubia Liverpoolin keskustassa sek\xc3\xa4 hoiteli muutamien muiden yhtyeiden managerin hommia. Jacaranda oli alueen ensimm\xc3\xa4isi\xc3\xa4 klubeja, jossa rock-yhtyeet esiintyiv\xc3\xa4t s\xc3\xa4\xc3\xa4nn\xc3\xb6llisesti. Williamsin muita suojatteja vuoden 1959 lopulla olivat The Marsden Trio, Cass & The Casanovas ja Derry & The Seniors, jotka olivat kaikki jo s\xc3\xa4hk\xc3\xb6isill\xc3\xa4 instrumenteilla varusteltuja kokoonpanoja._NEWLINE_My\xc3\xb6s muualla kuin Jacarandassa tapahtui: Mona Best perusti talonsa kellariin 1959 "Casbah"-nuorisoklubin, jonka vakioyhtyeess\xc3\xa4 The Blackjackseiss\xc3\xa4 h\xc3\xa4nen poikansa Pete Best soitti rumpuja. Klubilla k\xc3\xa4vi muutamilla keikoilla John Lennonin perustama The Quarry Men._NEWLINE_Liverpoolin keskustassa toimi er\xc3\xa4\xc3\xa4n toimistorakennuksen kellarissa Cavern-jazzklubi, jonka ensimm\xc3\xa4isi\xc3\xa4 ei-jazz kiinnityksi\xc3\xa4 oli "The Blue Genes", joka viel\xc3\xa4 n\xc3\xa4ihin aikoihin oli akustinen Skiffle-tyypinen kokoonpano, banjonsoittajalla vahvistettuna. Ensimm\xc3\xa4inen todellinen rock-yhtye, joka esiintyi Cavernilla oli Rory Storm, joka sai klubin omistajan Ray McFallin vihat niskoilleen t\xc3\xa4m\xc3\xa4n saatua selville, ett\xc3\xa4 illan artistiksi tilaama "folk-yhtye" soittikin "saastaista r\xc3\xa4mpytyst\xc3\xa4". Sittemmin McFall joutui tarkistamaan kantaansa, ja jatkossa yh\xc3\xa4 useampi rock-yhtye soitteli Cavernilla._NEWLINE_Loppuvuodesta 1959 entiset The Quarrymen-yhtyeen miehet John Lennon, Paul McCartney, George Harrison ja Stuart Sutcliffe rupesiv\xc3\xa4t py\xc3\xb6rim\xc3\xa4\xc3\xa4n Jacarandassa yritt\xc3\xa4en saada Williamsin kiinnostumaan heid\xc3\xa4n kiinnitt\xc3\xa4misest\xc3\xa4\xc3\xa4n klubille. Williams ei ollut j\xc3\xa4rin innostunut kolmesta kitaristista ja olemattomasta basistista ilman rumpalia, mutta lupasi j\xc3\xa4rjest\xc3\xa4\xc3\xa4 nelikolle harjoitustilat klubilta. Kev\xc3\xa4\xc3\xa4n 1960 nelikko harjoitteli ahkerasti Jacarandassa tuottaen l\xc3\xa4hinn\xc3\xa4 p\xc3\xa4\xc3\xa4nkivistyst\xc3\xa4 Williamsille ja muille l\xc3\xa4sn\xc3\xa4olijoille.\n_START_SECTION_\nYmpyr\xc3\xa4t laajenevat\n_START_PARAGRAPH_\nEnsimm\xc3\xa4inen iso tilaisuus paikallisille yhtyeille oli Gene Vincentin tulo keikalle Liverpoolin Stadionille toukokuun 3. p\xc3\xa4iv\xc3\xa4n\xc3\xa4 1960. Vincent, joka tuolloin oli kuumin nimi britteinsaarilla, oli ensimm\xc3\xa4inen rock-t\xc3\xa4hti, joka esiintyi Liverpoolissa. Pop-impressario Larry Parnes oli ottanut Williamsiin yhteytt\xc3\xa4 pyyt\xc3\xa4en t\xc3\xa4t\xc3\xa4 j\xc3\xa4rjest\xc3\xa4m\xc3\xa4\xc3\xa4n muutaman paikallisen yhtyeen l\xc3\xa4mmittelij\xc3\xa4ksi. Williams valitsi Cass & The Casanovasin, Rory Stormin, sek\xc3\xa4 Marsden Trion, josta nyt oli tullut Gerry & The Pacemakers. Kolmituntinen show veti stadionin t\xc3\xa4yteen kirkuvaa nuorisoa seuraamaan 13 artistin esityst\xc3\xa4. Paikalliset yhtyeet saivat kukin lava-aikaa parin-kolmen kappaleen verran._NEWLINE_Parnes oli tyytyv\xc3\xa4inen Liverpoolin poikien esityksiin ja puheli Williamsille mahdollisesta jatkoyhteisty\xc3\xb6st\xc3\xa4. Parnesin tallin artistit Duffy Power ja Johnny Gentle olivat l\xc3\xa4hikuukausien aikana l\xc3\xa4hd\xc3\xb6ss\xc3\xa4 Skotlannin kiertueelle, ja Parnes oli halukas k\xc3\xa4ytt\xc3\xa4m\xc3\xa4\xc3\xa4n taustayhtyeen\xc3\xa4 jotakin Williamsin suojateista. Lis\xc3\xa4ksi Billy Fury oli vailla vakituista taustayhtyeen\xc3\xa4, joten Parnes tulisi Furyn kanssa Liverpoolin katsastamaan yhtyeit\xc3\xa4. Yhtyekatselmus pidettiin toukokuun 10. p\xc3\xa4iv\xc3\xa4 Williamsin uudella klubilla, joka viel\xc3\xa4 tuolloin kantoi nime\xc3\xa4 Wyvern Club, mutta tultiin pian tuntemaan paikallisissa musiikkipiireiss\xc3\xa4 nimell\xc3\xa4 Blue Angel Club._NEWLINE_Williams valitsi ehdokkaiksi Cass & The Casanovasin, Gerry & The Pacemakersin, Cliff Roberts & The Rockersin, Derry & The Seniorsin ja The Silver Beatlesin, joka vihdoin oli saanut Williamsin vakuutuneeksi, ett\xc3\xa4 heiss\xc3\xa4 voisi olla jotakin potentiaalia. Yhtye ilmestyi paikalle ilman rumpalia, jolloin Casanovas-rumpali Johnny Hutchinsonin piti paikata heit\xc3\xa4. Parnes valitsi kaikkien yll\xc3\xa4tykseksi Silver Beatlesit, jotka l\xc3\xa4htiv\xc3\xa4t Johnny Gentlen kanssa kiert\xc3\xa4m\xc3\xa4\xc3\xa4n Skotlantia viikon mittaiselle keikalle toukokuun lopussa. Tuolla kierroksella heill\xc3\xa4 oli rumpalina 36-vuotias "ik\xc3\xa4mies" Tommy Moore._NEWLINE_N\xc3\xa4ihin aikoihin The James Boys -yhtyeen laulusolisti, l\xc3\xa4hes kaksimetrinen Ted Taylor ly\xc3\xb6tt\xc3\xa4ytyi yhteen rockyhtye The Dominoesien kanssa ja he nimesiv\xc3\xa4t ryhm\xc3\xa4n Kingsize Taylor & The Dominoesiksi. Toisaalla kasattiin kokoonpanoa The Vegas Five, jonka nimi pian muuttui yll\xc3\xa4tt\xc3\xa4v\xc3\xa4n sattuman kautta: yhtyeen keikkailmoitus oli p\xc3\xa4\xc3\xa4tynyt lehteen hautausurakoitsijoiden alle, ja n\xc3\xa4in heist\xc3\xa4 tuli The Undertakers. Yhtye k\xc3\xa4yttikin keikoilla vastaisuudessa silinterihattuja ja tummia pukuja sek\xc3\xa4 hauta-arkkua rekvisiittana. Vuoden 1960 aikana liverpoolilaislaulaja Johnny Sandon etsi itselleen taustayhtyett\xc3\xa4, joka kasattiin muutamasta samaa koulua k\xc3\xa4yv\xc3\xa4st\xc3\xa4 oppilaasta, jonka nimeksi tuli The Searchers \xe2\x80\x93 samannimisen l\xc3\xa4nnenelokuvan my\xc3\xb6t\xc3\xa4.\n_START_SECTION_\nHampuriin\n_START_PARAGRAPH_\nSuuri merkitys Mersey-soundin kehitykselle oli Hampurilla, jossa l\xc3\xa4hes jokainen liverpoolilaisyhtye k\xc3\xa4vi "el\xc3\xa4m\xc3\xa4n musiikkiopistoa" noina 60-luvun alkuvuosina. Kes\xc3\xa4ll\xc3\xa4 1960 Williams sai er\xc3\xa4\xc3\xa4lt\xc3\xa4 ex-suojatiltaan Hampurista postikortin, jossa t\xc3\xa4m\xc3\xa4 kertoi, kuinka mahtava meno siell\xc3\xa4 oli, ja ett\xc3\xa4 Williamsin pit\xc3\xa4isi avata klubi sinne. Williams p\xc3\xa4\xc3\xa4tti ottaa asiasta selv\xc3\xa4\xc3\xa4 ja l\xc3\xa4hti Hampuriin katsastamaan paikat todeten, ett\xc3\xa4 h\xc3\xa4nen artisteillaan saattaisi olla siell\xc3\xa4 kysynt\xc3\xa4\xc3\xa4. Palattuaan kotimaahan Williams huomasi Derry & The Seniorsien saaneen Liverpoolista tarpeekseen ja l\xc3\xa4hteneen Lontooseen kultaa kaivamaan. Williams l\xc3\xa4hti per\xc3\xa4\xc3\xa4n, ja ollessaan Lontoon Sohon Two I\'s -kuppilassa t\xc3\xb6rm\xc3\xa4si Bruno Koschmideriin, Hampurilaiseen y\xc3\xb6kerhonomistajaan. Herrat p\xc3\xa4\xc3\xa4siv\xc3\xa4t sopimukseen, ja niin Derry & The Seniors l\xc3\xa4hti ensimm\xc3\xa4isen\xc3\xa4 liverpoolilaisyhtyeen\xc3\xa4 Hampuriin. Kuukauden mittainen keikka Kaiserkelleriss\xc3\xa4 soittaen joka paiv\xc3\xa4 6\xe2\x80\x937 tuntia illassa umpihumalaiselle yleis\xc3\xb6lle huorien ja merimiesten keskell\xc3\xa4 \xe2\x80\x93 majoitus esiintymislavan vieress\xc3\xa4 olevassa kopissa. Pitk\xc3\xa4t soittosetit pakottivat yhtyeen \xc3\xa4kki\xc3\xa4 laajentaman ohjelmistoaan ja yht\xc3\xa4mittainen soittaminen teki yhtyeest\xc3\xa4 entist\xc3\xa4 paremmin soivan \xe2\x80\x93 samaa voisi sanoa kaikista Hampurin k\xc3\xa4vij\xc3\xb6ist\xc3\xa4. Kiinnityksen p\xc3\xa4\xc3\xa4tytty\xc3\xa4 yhtye j\xc3\xa4i viel\xc3\xa4 lomailemaan kaupunkiin ja palasi kotiin vasta syksyll\xc3\xa4._NEWLINE_Seniorsien pestin p\xc3\xa4\xc3\xa4tytty\xc3\xa4 Williams p\xc3\xa4\xc3\xa4tti l\xc3\xa4hett\xc3\xa4\xc3\xa4 Beatlesit (t\xc3\xa4ss\xc3\xa4 vaiheessa Silver-etuliite oli pudotettu pois) seuraavaksi yhtyeeksi Koschmiderin klubeille Hampuriin. Ehtona oli, ett\xc3\xa4 yhtye hankkisi itselleen vakituisen rumpalin. Beatlet tunsivat Pete Bestin Casbah-klubin keikoiltaan ja ottivat mieheen yhteytt\xc3\xa4 pyyt\xc3\xa4en t\xc3\xa4t\xc3\xa4 koesoittoon Jacaranda-klubille. Koesoitto meni hyvin, ja Pete liittyi yhtyeen riveihin. Elokuun puoliv\xc3\xa4liss\xc3\xa4 beatlet saapuivat Hampuriin. Yhtye aloitti Koschmiderin tyhj\xc3\xa4ll\xc3\xa4 Indra-klubilla, josta heid\xc3\xa4n oli tarkoitus saada aikaan Kaiserkellerin kaltainen kultakaivos. Avajaisiltana Koschmider huuteli puolityhj\xc3\xa4st\xc3\xa4 salista "Tehk\xc3\xa4\xc3\xa4 show\'ta!"-komentoja. Pojat tekiv\xc3\xa4t lavalla show\'ta, tehden typeryyksiin asti menevi\xc3\xa4 juttuja settiens\xc3\xa4 lomassa. Pian sana railakkaasta rock-yhtyeest\xc3\xa4 rupesi kiert\xc3\xa4m\xc3\xa4\xc3\xa4n, ja paikka alkoi vet\xc3\xa4\xc3\xa4 yleis\xc3\xb6\xc3\xa4. Lokakuun alussa poliisi sulki klubin, naapureiden valitettua metelist\xc3\xa4, ja Beatlesit siirtyiv\xc3\xa4t Kaiserkelleriin soittamaan, jossa Rory Storm & The Hurricanes oli hiljattain aloittanut._NEWLINE_Vapaa-aikoinaan Beatlesit k\xc3\xa4viv\xc3\xa4t Hampurin ykk\xc3\xb6smestassa, Peter Ekhornin Top Ten-klubilla, katsomassa klubin suurta t\xc3\xa4hte\xc3\xa4, Tony Sheridania, entist\xc3\xa4 Vince Taylorin Playboysien kitaristia, joka oli l\xc3\xa4htenyt Saksaan, ja oli jo tuolloin iso nimi paikallisissa rock-piireiss\xc3\xa4. Pojat yst\xc3\xa4vystyiv\xc3\xa4t Tonyn kanssa, ja toisinaan heid\xc3\xa4t n\xc3\xa4htiin soittelemassa t\xc3\xa4m\xc3\xa4n kanssa Top Tenin lavalla. T\xc3\xa4m\xc3\xa4 johti vaikeuksiin Koschmiderin kanssa, joka syytti yhtyett\xc3\xa4 sopimusrikkomuksesta. Seurasi riitely\xc3\xa4 ja uhkailua Koschmiderin taholta. Joulukuun puoliv\xc3\xa4liss\xc3\xa4 Kaiserkellerill\xc3\xa4 sattui pieni tulipalo, jota Koschmider k\xc3\xa4ytti tekosyyn\xc3\xa4, j\xc3\xa4rjest\xc3\xa4\xc3\xa4kseen pojat vaikeuksiin. Seurasi poliisikuulusteluja, jonka per\xc3\xa4\xc3\xa4n heid\xc3\xa4t laitettiin matkalle kotia kohti. Se mik\xc3\xa4 viel\xc3\xa4 kes\xc3\xa4n lopulla oli n\xc3\xa4ytt\xc3\xa4nyt suurelta uran avaukselta, oli p\xc3\xa4\xc3\xa4ttynyt katastrofiin.'